Lesufi eis antwoorde ná moord op leerling | Netwerk24
Deur Brümilda Swartbooi 27 Januarie 2020 15:53
Laticia Jansen se lyk is Vrydag, ’n dag voor haar verjaarsdag, gevind.
Sy was op pad skool toe, maar die skoolbus wat hulle vervoer, het na bewering vroeër gery.
Nogtans het sy die bykans 6 km na die skool aangedurf. Op pad soontoe is sy verkrag, vermoor en haar lyk is glo aan die brand gesteek.
Nou eis Panyaza Lesufi, Gautengse LUR vir onderwys, antwoorde van die Graceland Education Center, in Germiston, nadat Laticia Jansen (14) ’n gr. 9-leerling aan die skool sedert Woensdag vir drie dae afwesig was sonder dat iemand iets vermoed het en nadat haar ouma Lynette, Donderdag, ’n dag ná haar verdwyning by die skool was om haar as vermis aan te meld.
Lesufi het Laticia se familie Maandagoggend in Elsburg besoek. Hy sê hy is Sondag deur gemeenskapswerkers oor die moord ingelig.
“Ek het by die skool begin en niemand kon my antwoorde gee nie. Die skool het nie geweet dat Laticia afwesig is nie. Haar ouma (Lynette) het Donderdag na die skool gegaan om te sê Laticia is vermis, en die skool het haar na die polisie verwys,” sê Lesufi.
Hy sê volgens inligting het die bus daardie Woensdagoggend met minder as 10 leerlinge gery.
Laticia Jansen (14) se ouma Lynette. Foto: Felix Dlangamandla
“Die busskedule kan nie verander word sonder dat ouers daarvan weet nie,” sê Lesufi.
Evelyn Mazibuke, voorsitter van die skool se beheerliggaam, sê sy het Sondag op sosiale media daaroor gelees. Mazibuke sê die beheerliggaam is nie oor die verandering van bus se skedules ingelig nie. Mazibuke sê egter sy is onseker oor wat met Laticia gebeur het.
“In dié stadium het ons niks om te sê nie. ’n Ondersoek sal gedoen word. Iemand moet verantwoordelik gehou word,” sê Mazibuke.
Laticia Jansen se familie het Saterdag op haar verjaarsdag, koek geëet by die plek waar haar lyk gevind is. Foto:Felix Dlangamandla
Panyaza Lesufi, Gautengse LUR vir onderwys, praat met die media buite Laticia Jansen se ouma se huis in Elsburg, Germiston. Foto: Felix Dlangamandla
Whitney Barnes, ’n familievriend van die Jansens, sê Laticia het nog Dinsdag, die dag voor haar verdwyning, saam met almal in die straat blikkies gespeel.
“Dis hartseer, net twee jaar gelede is Laticia se ma dood. Laticia en haar twee broers en suster het almal by hul ouma gebly. Hier was ons almal vriende,” sê Barnes.
Barnes sê Laticia se familie is Saterdag, op haar 15de verjaardag na die plek waar haar lyk gevind is. Die familie het ’n kers en kruis daar gelos.
Brig. Mathapelo Peters, polisiewoordvoerder in Gauteng, sê daar is steeds geen verdagtes in hegtenis geneem nie.
Meer oor: Panyaza Lesufi | Laticia Jansen | Graceland Education Center | Germiston
SA laat sy kinders in die steek, sê Ramaphosa